Nõukogu määrus (EMÜ) nr 3696/93,

29. oktoober 1993,

tegevusaladel põhineva toodete statistilise klassifikaatori (CPA) kohta Euroopa Majandusühenduses

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100a,

võttes arvesse komisjoni ettepanekut, [1]

koostöös Euroopa Parlamendiga, [2]

võttes arvesse majandus- ja sotsiaalkomitee arvamust [3]

ning arvestades, et:

siseturu toimimiseks on vaja siseriiklike ja ühenduse statistiliste andmete kogumise, edastamise ja avalikustamise suhtes kohaldatavaid statistikastandardeid, et ettevõtjatele, rahaasutustele, valitsustele ja kõikidele teistele ühtsel turul tegutsejatele oleks võimalik anda usaldusväärseid ja võrreldavaid statistilisi andmeid;

selline teave on vajalik ettevõtjatele oma konkurentsivõime hindamiseks ja see on abiks ühenduse institutsioonidele konkurentsimoonutuste vältimisel;

siseturu toimimiseks vajalikku integreeritud ning samas usaldusväärset, kiiret, paindlikku ja üksikasjalikku teavet on võimalik anda ainult siis, kui liikmesriigid kasutavad selliseid tegevusaladel põhinevaid toodete klassifikaatoreid, mis on seotud ühenduse klassifikaatoriga;

tuleks sätestada, et liikmesriigid saaksid siseriiklike nõuete täitmiseks oma siseriiklikes klassifikaatorites säilitada või neile lisada täiendavaid alajaotusi, mille aluseks on Euroopa Majandusühenduse tegevusaladel põhinev toodete klassifikaator;

majandusstatistika rahvusvaheliseks võrreldavuseks peavad liikmesriigid ja ühenduse institutsioonid kasutama selliseid tegevusaladel põhinevaid toodete klassifikaatoreid, mis on otseselt seotud Ühinenud Rahvaste Organisatsiooni ühtse tootenomenklatuuriga (CPC);

ühenduse tegevusaladel põhinev toodete klassifikaator tuleks seostada ühenduse majanduse tegevusalade klassifikaatoriga (NACE Rev. 1);

toodete klassifikaatori koostamisega vastavalt tootmistegevusele välditakse kõrvaliste koodisüsteemide levikut ning hõlbustatakse tootjatel asjaomaste turgude leidmist;

on vaja luua kontrollraamistik, mille abil on võimalik võrrelda statistilisi andmeid tootmise, tarbimise, väliskaubanduse ja transpordi kohta;

ühenduse tegevusaladel põhineva toodete klassifikaatori kasutamiseks peab korralduskomitee ehk otsusega 89/392/EMÜ, Euratom [4] asutatud statistikaprogrammi komitee abistama komisjoni kõikides käesoleva määruse kohaldamisega seotud küsimustes, eelkõige selle klassifikaatori tõlgendamise, sellesse väikeste muudatuste tegemise ja selgitavate märkuste koostamise ning ajakohastamise puhul;

käesoleva määruse raames on soovitav, et kõikidel sama tootekirjeldust ja vastavat tähtnumbrilist koodi kasutavatel liikmesriikidel oleksid ühtsed koodid;

on oluline, et ühenduse tegevusaladel põhineva toodete klassifikaatori erinevate rühmade sisu tõlgendataks kõikides liikmesriikides ühtemoodi;

uue tegevusaladel põhineva toodete klassifikaatori kasutuselevõtuks on vaja üleminekuperioodi,

ON VASTU VÕTNUD KÄESOLEVA MÄÄRUSE:

Artikkel 1

1. Käesoleva määruse eesmärk on luua ühine ühenduse tegevusaladel põhinev toodete klassifikaator, et tagada siseriiklike ja ühenduse klassifikaatorite ning seeläbi siseriikliku ja ühenduse statistika võrreldavus.

2. Käesoleva määruse tähenduses on “tooted” transporditavad kaubad, mittetransporditavad kaubad ja teenused.

3. Käesolevat määrust kohaldatakse ainult klassifikaatori statistilistel eesmärkidel kasutamise suhtes.

Artikkel 2

1. Käesolevaga luuakse ühised alused ühenduse tegevusaladel põhinevale toodete klassifikaatorile, edaspidi “CPA”, mis koosneb järgmisest:

- esimene tase, mis koosneb tähestikulise koodi alusel eristatavatest rubriikidest (jaod),

- vahetase, mis koosneb kahekohalise tähestikulise koodi alusel eristatavatest rubriikidest (alajaod),

- teine tase, mis koosneb kahekohalise arvkoodi alusel eristatavatest rubriikidest (osad),

- kolmas tase, mis koosneb kolmekohalise arvkoodi alusel eristatavatest rubriikidest (rühmad),

- neljas tase, mis koosneb neljakohalise arvkoodi alusel eristatavatest rubriikidest (klassid),

- viies tase, mis koosneb viiekohalise arvkoodi alusel eristatavatest rubriikidest (liigid),

- kuues tase, mis koosneb kuuekohalise arvkoodi alusel eristatavatest rubriikidest (alaliigid).

2. CPA on lisatud käesolevale määrusele.

Artikkel 3

1. Komisjon ja liikmesriigid kasutavad klassifikaatorina CPA-d. CPA alaliikidest lähtuvalt võib CPA-d kasutada üldiste või üksikasjalike ühenduse, siseriiklike, spetsiifiliste ja funktsionaalsete kohanduste jaoks.

2. Need klassifikaatorid on CPA-ga seotud järgmiste reeglite kohaselt:

- klassifikaatorid, mis on üldisemad kui CPA, koosnevad CPA alaliikide täpsetest kokkuvõtetest,

- klassifikaatorid, mis on üksikasjalikumad kui CPA, koosnevad alajaotustest, mis sisalduvad täielikult CPA alaliikides,

- sellisel viisil tuletatud klassifikaatorites võib kasutada eraldi koodisüsteemi.

3. Liikmesriigid, kes soovivad kasutada CPA-l põhinevat siseriiklikku klassifikaatorit, võtavad niipea kui võimalik ja hiljemalt 31. detsembril 1993 vastu käesoleva artikli kohase siseriikliku toodete klassifikaatori loomiseks vajalikud meetmed.

Artikkel 4

Komisjoni abistab statistikaprogrammi komitee, edaspidi “komitee”.

Artikkel 5

Komitee võib läbi vaadata kõik oma esimehe või liikmesriigi esindaja algatusel tõstatatud CPA-d käsitlevad küsimused, mis on tähtsad käesoleva määruse kohaldamisel, eelkõige need, mis käsitlevad:

a) CPA tõlgendamist;

b) selliste väikeste muudatuste tegemist CPA-s, mis:

- on mõeldud tehnoloogia või majanduse arengu arvessevõtmiseks, eelkõige teenuste vallas,

- on mõeldud tekstide vastavusse viimiseks ja selgitamiseks,

- tulenevad teistes rahvusvahelistes toodete klassifikaatorites, eriti CPC-s tehtud muudatustest;

c) CPA ümbertöötamise ettevalmistamist ja kooskõlastamist;

d) CPA selgitavate märkuste koostamist ja ajakohastamist;

e) probleemide uurimist, mis tulenevad CPA rakendamisest liikmesriikide toodete klassifikaatorites;

f) vajaduse korral selliste ühiste seisukohtade ettevalmistamist, mis käsitlevad rahvusvaheliste organisatsioonide tööd toodete klassifikaatorite, eelkõige CPC ja selle selgitavate märkuste alal;

g) ühtlustamist NACE Rev. 1-ga, nagu on ette nähtud nõukogu 9. oktoobri 1990. aasta määrusega (EMÜ) nr 3037/90 Euroopa Ühenduse majanduse tegevusalade statistilise klassifikaatori kohta [5];

h) töö koordineerimist teiste klassifikatsioone, eelkõige harmoneeritud süsteemi (HS) ja koondnomenklatuuri (CN) käsitlevate komiteedega;

i) üleminekuperioodi pikendamist liikmesriigi taotluse korral;

j) töö kooskõlastamist üldisemate või üksikasjalikumate ühenduse, siseriiklike, spetsiifiliste või funktsionaalsete klassifikaatoritega tegelevate teiste asutustega.

Punktide a–j kohased meetmed võetakse vastu artiklis 6 sätestatud korras.

Artikkel 6

1. Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.

2. Komisjon võtab meetmed vastu ning neid kohaldatakse viivitamata. Kui meetmed ei ole komitee arvamusega kooskõlas, teatab komisjon sellest viivitamata nõukogule. Sellisel juhul lükkab komisjon vastuvõetud meetmete kohaldamise edasi kolme kuu võrra alates kõnealusest teatamisest.

3. Lõikes 2 osutatud tähtaja jooksul võib nõukogu kvalifitseeritud häälteenamusega teha teistsuguse otsuse.

Artikkel 7

Pärast 31. detsembrit 1993 kogutud statistiliste andmete osas kasutatavad toodete klassifikaatorid koostatakse vastavalt artiklile 3.

Artikkel 8

1. Üleminekuperiood algab 1. jaanuaril 1994 ja lõpeb 31. detsembril 1995.

2. Üleminekuperioodi võib pikendada ja lubada liikmesriigil nõuetekohaselt põhjendatud tehnilistel või kasutuslikel põhjustel ja artiklis 5 sätestatud korras kasutada mõnda muud kui artiklis 3 sätestatud klassifikaatorit.

3. Kuus kuud pärast üleminekuperioodi lõppu esitab komisjon Euroopa Parlamendile ja nõukogule aruande tegevusaladel põhineva toodete statistilise klassifikaatori osas saadud kogemuste kohta; aruanne hõlmab ka ÜRO Statistikaameti (UNSO) poolt CPC-s tehtud muudatusi.

Artikkel 9

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 29. oktoober 1993

Nõukogu nimel

eesistuja

R. Urbain

[1] EÜT C 12, 18.1.1993, lk 1.

[2] EÜT C 150, 31.5.1993, lk 132; ja 22. oktoobri 1993. aasta otsus (EÜTs seni avaldamata).

[3] EÜT C 19, 25.1.1993, lk 60.

[4] EÜT L 181, 28.6.1989, lk 47.

[5] EÜT L 293, 24.10.1990, lk 1.

--------------------------------------------------

LISA

Vt komisjoni määrus (EÜ) nr 204/2002, EÜT L 36, 6.2.2002, lk 1.

--------------------------------------------------